**Stromatolithen**

vun Hein Benjes

Du, Hannes, ik hef Erna vun diene Strohmatten vertellt …

Wat för Strohmatten?

De mit de Luftblasen.

Strohmatten mit Luftblasen?

In Australien, ut de Urtiet.

Stroh – Fidi! Dat sünd keen Strohmatten, meenst woll de Stromatolithen – ?

Ja, de mit de Luftblasen. Erna seggt, sowat gifft dat nich.

Wat gifft dat nich?

Datt de Miljonen Johr leven doot, düsse Matten.

Matten nich, Fidi: Steen sünd dat.

Un de schüllt leven, Hannes? De Steen?!

Mann, Fidi, mutt ik di dat allens noch eenmaal verkloren?

Blots dat mit de Luft, Hannes.

Mit de Luft geiht dat nich los, Fidi. Dat geiht mit gor nix los.

Mit nix?

Ja, toeerst weer nix, in de Urtiet.

Gor nix …

Keen Boom, keen Gras, keen Höhner, keen Fisch, keen Luft – nix! Blots Steen un Water, un Füür ut de Vulkaans, Fidi! Dat mit de Luft, dat güng in’t Water los. Dor weren düsse lüttjen Bakterien …

Un ik dach, dor weer nix?

Ja, toeerst. Man denn! Bumms, weren se dor, in’t Water.

De Bakterjen.

Ja, un nüms weet, woneem de herkamen sünd.

Vun’n Maand?

Mag ween, een weet dat nich. Süh, un dennso güng dat los.

Mit dat Stroh?

Nee, Fidi, mit de Luft.

Geev dat ja nich.

Geev dat nich. Süh, un ahn Luft keen Höhner, keen Fisch, keen Fidi.

Un de Bakterjen?

De sünd nu anfungen to freten un aten un …

Wat hebbt de denn freten?

Sinnig Fidi, allens de Reeg na, laat jem eerstmaal’n beten jappen. Musst weten: Keen aten deit, maakt Luft.

Lütt beten Luft.

Lütt beten?! Fidi, dat gifft schepelwies Luft, sodraad dat Milljonen Bakterjen sünd! Mit de Johren is dat unbannig veel Luft, noog för Bööm un Sauriers un Gras un Neandertalers, heel un deel noog för all dat Leven up’e Welt.

Un dennso harn de Bakterjen denn ja ok wat to freten.

Wat ik seggt heff: Eerst aten, denn freten.

Un dat Stroh?

Fidi: Stromatolithen! Dat’s jüst so as dat bi de Korallen is, Fidi, de maakt sik ehr Steen sülven.

Un de Bakterjen …

De leevt in solcke Steen.

Un maakt Luft.

Segg ik ja.